De høyeste fjellene i hvert enkelt fylke er besteget utallige ganger, men få har besteget samtlige med ski på beina. Det gjorde Karine Falck-Pedersen, tidligere alpinist nå frikjører, som nylig fullførte det spreke prosjektet.
Vi slo av en prat med skijenta og i bildeserien over får du skiguiden til Norges tak.
Hva gikk prosjektet ditt med fylkestoppene ut på?
- Prosjektet gikk ut på å gå den høyeste toppen i hvert fylke på ski. Det er mange som har gått alle fylkestoppene, men ikke på ski så vidt jeg vet. I retrospekt kan jeg kanskje skjønne hvorfor da noen av toppene ikke er så lette å komme til på vinterstid. I utgangspunktet håpet jeg å få det til på en sesong, men til slutt strakk det seg over to sesonger. Jeg måtte blant annet utsette flere planlagte turer grunnet skredfare.
Karine Falck-Pedersen har tidligere vært alpinist på høyt nivå og vært med i en rekke skifilmer som frikjører. For tiden arrangerer hun skicampen SkiYogaCamp i Sunnmørsalpene. Les om denne og alle vinterens camper i artikkellenken lenger ned i saken. Les mer fra Karine på bloggen hennes: www.karinefackpedersen.
- Jeg begynte å bli litt lei av å reise rundt og konkurrere, samtidig som jeg ønsket å gjøre noe "eget". Jeg var også veldig inspirert av en annen venn og skikjører, Chris Davenport, som gikk alle toppene over 14.000 fot i Colorado på ett år. Til slutt var det nok det å ha en grunn til å reise landet rundt som var mest motiverende. Å se nye fjellområder og utforske dem, samt få unike skiopplevelser sammen med venner og bekjente.
Etter å ha fokusert på alpint siden jeg var 16 år og deretter tilbragt fem år i statene, hadde det vært lite turgåing i norske fjell på vinterstid og det hadde jeg lyst til å snuse på.
Hva var høydepunktet i prosjektet?
- Et overordnet høydepunkt er nok alle tur- og naturopplevelsene jeg fikk med meg og delte med andre turkamerater. Det er noe helt spesielt ved den meditative tilstanden man kommer i når man er ute på tur. Ingen telefoner, ikke noe stress og bråk, bare ro.
Av fjellene henger både Jiehkkevarri og Oksskolten veldig høyt. De ble begge gått i midnattssol og ble helt utrolige opplevelser på grunn av været, men også fordi vi pushet oss så veldig ved å gå om natten. Det er da man virkelig kjenner på vilje, motivasjon og viktigheten ved å holde fokus.